Source: https://beta.e-justice.europa.eu/354/RO/small_claims?BULGARIA&action=printMS&init=true&member=1
Timestamp: 2020-01-18 09:33:43+00:00
Document Index: 30633836

Matched Legal Cases: ['articolul 11', 'articolul 42', 'articolul 624', 'articolul 280', 'articolul 624', 'articolul 18']

Instanța competentă să instrumenteze procedurile de la această categorie este instanța districtuală (rayonen sad) cu competență în locul unde se află adresa permanentă sau adresa sediului social al persoanei chemate în judecată.
Formularul standard A se depune direct la instanța districtuală competentă sau se trimite prin poștă.
Asistența practică și informațiile în conformitate cu articolul 11 din regulament sunt furnizate de Centrul European al Consumatorilor din Bulgaria, care face parte din Rețeaua Centrelor Europene ale Consumatorilor (ECC-Net). Informațiile privind aplicarea regulamentului sunt furnizate la cerere de către Ministerul Justiției.
Mijloacele de notificare sau comunicare aplicabile sunt cele prevăzute în actualul Cod de procedură civilă. În temeiul articolului 43, notificările sau comunicările pot fi transmise personal sau prin intermediul oricărei alte persoane. Instanța poate, de asemenea, solicita notificarea sau comunicarea prin adăugarea la dosarul cazului, prin aplicarea sa pe ușa sau pe căsuța poștală a destinatarului sau prin anunț public.
În conformitate cu articolul 42 alineatul (4) din Codul de procedură civilă, partea la procedură poate, de asemenea, să primească notificarea sau comunicarea la o adresă de e-mail. Notificările sau comunicările se consideră că au fost transmise după ce au fost introduse în sistemul de informații.
Nu sunt specificate în mod explicit.
În conformitate cu baremul taxelor de stat percepute de instanțele de judecată în temeiul Codului de procedură civilă, taxele judiciare în Bulgaria reprezintă 4 % din valoarea litigiului, cu un minim de 50 BGN.
Taxele judiciare sunt plătite prin transfer bancar.
În temeiul articolului 13 alineatul (3) din barem, taxa pentru o cerere de certificat pentru recunoașterea și executarea unei hotărâri judecătorești bulgare este de 40 BGN.
În temeiul articolului 15 din barem, taxa pentru o cerere de certificat pentru recunoașterea și executarea unei hotărâri judecătorești pronunțate de o instanță din străinătate, un tribunal de arbitraj sau un alt organism este de 50 BGN.
Căile de atac împotriva unei decizii europene cu privire la cererile cu valoare redusă trebuie introduse la instanța provincială relevantă (okrazhen sad) [articolul 624 alineatul (2) din Codul de procedură civilă].
Calea de atac trebuie introdusă în termen de două săptămâni de la notificarea sau comunicarea hotărârii instanței districtuale către partea în cauză. Procedura introducerii căii de atac este stabilită la capitolul 20 din Codul de procedură civilă.
Hotărârea instanței provinciale poate face obiectul unui recurs în casație în fața Curții Supreme de Casație, în condițiile prevăzute la articolul 280 [articolul 624 alineatul (2) din Codul de procedură civilă].
Motivele și condițiile de executare a unei hotărâri privind un recurs în casație sunt prevăzute în mod explicit la capitolul 22 din Codul de procedură civilă.
Persoana chemată în judecată poate depune o cerere de reexaminare a hotărârii pronunțate în cadrul procedurii europene cu privire la cererile cu valoare redusă la instanța de apel relevantă, în conformitate cu condițiile prevăzute la articolul 18. Instanța trimite o copie a cererii de reexaminare celeilalte părți, care are posibilitatea de a răspunde în termen de o săptămână de la primirea acesteia. Examinarea cererii de reexaminare se face în sesiuni închise publicului. Dacă instanța consideră că acest lucru este necesar, aceasta poate examina cererea în sesiune publică. Decizia cu privire la cererea de reexaminare nu poate fi atacată.
În sensul articolului 21 litera (a) punctul (1), limba acceptată este limba bulgară.
Autoritățile competente în materie de executare sunt executorii judecătorești (publici și privați).
O cerere de titlu executoriu pe baza unei proceduri europene cu privire la cererile cu valoare redusă trebuie depusă la instanța provincială competentă în locul unde se află adresa permanentă sau sediul social al debitorului sau la locul executării.
Ultima actualizare: 20/06/2019